1. **тур 2016-2017 уҡыу йылы.**

**5 - 8 кластар өсөн интернет-олимпиада һорауҙары**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡ күл буйына – таллыҡҡа.*

*– Һаумыһығыҙ, ҡаҙҙар! – тигән инем…*

* *Һаумы, яҡташ! – тигән тауышҡа*

*ышанмай ҙа торҙом…*

*Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

*– Һаумы, туған! – тиҙәр. – Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә* (Рафаэль Сафин).

*Идея: Ҡәһәрле һуғыш һәм Тыуған иле өсөн яуҙа батырҙарса һәләк булған һалдаттарҙы һүрәтләү, иҫкә алыу.*

*Проблема: Тыуған ил өсөн һәләк булған яҡташтарыбыҙҙы һағыныу, хәтерләү, мәңгелеккә онотмау.*

*Тема: Һуғыш афәте һәм бер кем дә бер нәмә лә һис ҡасан онотолмаясаҡ.*

*Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

*– Һаумы, туған! – тиҙәр. – Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә.*

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел*** *ине, күк –* ***зәп-зәңгәр****.*

*Шундай* ***яҡты****,* ***сыуаҡ*** *яҙ ине,*

*ергә, күккә – төпһөҙ зәңгәрлеккә*

***баҡ*** *та* ***аҡылыңдан яҙ*** *инде…*

*Шундай яҡты, сыуаҡ яҙ ине!* (Рафаэль Сафин).

Йәм-йәшел- аныҡлаусы, сифат

Зәп-зәңгәр- аныҡлаусы, сифат

Яҡты- аныҡлаусы, сифат

Сыуаҡ- аныҡлаусы, сифат

Баҡ- хәбәр, ҡылым

Аҡылыңдан-исем, хәбәр, яҙ- ҡылым,хәбәр.

3.Шиғыр өҙөгөндә аҫтына һыҙылған һүҙгә тулы морфологик анализ яһарға:

*Тәбиғәттең уяу бер мәлендә*

*яҙ һайын беҙ шулай итәбеҙ:*

*һабан һөрөп киткән еребеҙҙе,*

*һаман көткән әсәләребеҙҙе,*

***балаларыбыҙҙы,***

*бисәләребеҙҙе*

*яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштә беҙ* (Рафаэль Сафин).

*Балаларыбыҙҙы-башланғыс формаһы бала, күплектә, -лар күплек ялғауы, 1 зат, төшөм килештә.*

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***

***аяҙ күкте ҡаплар болот та.***

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***төштә*** *түгел,* ***өндә*** *ҡарап торҙом*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын* (Рафаэль Сафин).

*Ҡояшлы ла булыр көндәрегеҙ,*

*аяҙ күкте ҡаплар болот та. (антоним һүҙбәйләнештә).*

*Төштә-өндә антонимдар.*

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигән һүҙҙәр*

*Илаһи бер ҡөҙрәт менән* ***тулғандыр*** *ул.*

*Ошо ерҙе, ошо илде Хоҙай беҙгә*

***Мәңгелеккә тәғәйенләп*** *ҡуйғандыр ул* (Рәшит Шәкүр).

*Тулғандыр-башланғыс формаһы тул,мәңгелеккә- башланғыс формаһы мәңге, тәғәйенләнеп- башланғыс формаһы тәғәйен.*

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер әсәнең,*

*Һин бит минең яҡты көнөм,*

*Шатлығым, киләсәгем* (Рәшит Назаров).

*Составы яғынан ике составлы, тулы тарҡау һөйләм.Интонация яғынан- өндәү һөйләм.Маҡсаты буйынса- ғорурланыу, һоҡланыу, хайран ҡалыуҙы белдерә.*

7.Мәҡәлдәрҙең аҙағын яҙып бөтөрөргә:

*Һүҙе хаҡтың…йөҙө аҡ.*

*Яҡшының үҙе яҡшы…*

*Яман аш йөрәккә ятмаҫ, …*

*Аҡыл – теҙген, ҡылыҡ – ат, …*

*Тел зиннәте –*

*Һүҙе хаҡтың йөҙө аҡ.*

*Яҡшының үҙе яҡшы, үҙенән һүҙе яҡшы.*

*Яман аш йөрәккә ятмаҫ,яман һүҙ күңелгә ятмаҫ.*

*Аҡыл – теҙген, ҡылыҡ – ат,теҙгенеңде белеп тарт.*

*Тел зиннәте –тура һүҙ.*

8.Шиғырҙы образлы итеүсе сараларҙы күрһәтергә:

*Ай, Уралым, Уралым,*

*Күгәреп ятҡан Уралым!*

*Нурға сумған түбәһе*

*Күккә ашҡан Уралым!*

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

*Алтындай балҡый Урал тау,*

*Көндөҙ күккә көн ҡалҡһа,*

*Көмөштәй балҡый Урал тау* (Салауат Юлаев).

*Нурға сумған- метафора,алтындай балҡый- сағыштырыу,көмөштәй балҡый- сағыштырыу.*

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Уралым, Уралым,*

*Һылыу ҙа һылыу Уралым!*

*Һүҙем бөтһә лә телемдә,*

*Йырым бөтмәне, Уралым!*

*Маҡтап ҡурай уйнаһам,*

*Бөтмәй ҙә торған көй булыр.*

*Данлап йырым йырлаһам,*

*Бөтмә ҙә торған йыр булыр* (Салауат Юлаев).

*Морфологик үҙенсәлектәр- 1 зат, берлектә ҡулланылған һүҙҙәр, Уралым, йырым, һүҙем.*

*Синтаксик үҙенсәлек- ғорурланыу, тәрән хис, данлау хистәрен һүрәтләгәндән һуң ҡуйылған өндәү билдәһе.*

10. Аҫтына һыҙылған һүҙҙәр һөйләмдә ниндәй һүҙ төркөмөнән килгән һәм ниндәй һөйләм киҫәге функцияһын үтәй?

*Кисеү бирмәҫ иҙел һымаҡ был төн,*

***шомло, ҡараңғы.***

*Шаулап ямғыр ҡоя, гүйә, йыуа*

*йөрәк ярамды.*

*Сәнсеү алды – әммә атылмайса*

*ҡалды йәҙрә.*

*Ҡайҙарғалыр әйҙәп йәшен* ***ялтлай****,*

***зыңлай*** *тәҙрә* (Хәсән Назар).

*Шомло- исемдән яһалған сифат, аныҡлаусы,ҡараңғы- сифат, аныҡлаусы, ялтлай- исемдән яһалған ҡылым, хәбәр, зыңлай- исемдән яһалған ҡылым, хәбәр.*

11. Шиғырҙың лексик үҙенсәлектәрен белдергән һүҙҙәрҙе билдәләргә:

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

*Яңағына һуғам ялғандың.*

*Йығылам да тороп алға барам,*

*Абынам да тағы йығылам.*

*Һәм кемдәрҙер, ҡулдарымдан тартып,*

*Яҙҙырмаҡсы була юлымдан.*

*Кемдер мине алға табан әйҙәй:*

*Ҡулдарына янар ут алған…*

*Ә кемдәрҙер әйҙәй башҡа юлға –*

*Яҡшы менән яман буталған* (Рәзил Вәлиев).

*Аяҙ күк- болот,яҡшы менән яман буталған- антонимдар.*

*Яңағына һуғам ялғандың, ҡулдарына янар ут алған- фразеологик берәмектәр.*

*Хыял, алданың, күктәр күкрәй- йәнләндереү.*

12. Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡыны арараҡ ағыусы Мәндемдә. Бәләкәй ауылдың урамы иртәле-кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* (Әнүр Вахитов).

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай – быйылғылай*

***Һайрамағандыр*** *ул һандуғас.*

*Һандуғастар һайрар саҡта ғына*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

*Һайрамағандыр- башланғыс формаһы һайра, 3 зат,берлектә, юҡлыҡта, үткән заман, хәбәр һөйкәлеше, шаһитһыҙ, ышанып етмәү рәүешлеге.*

14. Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы еткәс, гармун тотоп***

***мунсаға ла барып ултырған.***

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде – шул ине***

***бәхет үҙе.*** *Минән бәхетлерәк*

*кеше лә юҡ ине. Юҡ ине!* (Рафаэль Сафин).

*Төн уртаһы еткәс, гармун тотоп*

*мунсаға ла барып ултырған. (Ваҡыт эйәрсән һөйләмле эйәртеүле ҡушма һөйләм).*

*Ә өйрәнгәс инде- шул ине бәхет үҙе.(Теркәүесһеҙ эйәртеүле ҡушма һөйләм).*

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар – ас, күңелдәр – туҡ,*

*күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

Эйә менән хәбәр араһында ҡуйылған, ҡапма-ҡаршы мәғәнәне белдерә.

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

*Тын төндәрҙең алһыу* ***зәңгәрлеген***

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә –* ***һүнмәҫ*** *хис кенә* (Әсхәл-Әхмәт-Хужа).

Зәңгәрлеген-сифат. Һүнмәҫ- ҡылым, юҡлыҡ формаһы.

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә туранан-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?

Ымлыҡ ( өноҡшаш һүҙ).

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр***(Жәлил Кейекбаев).

*Идиоматик әйтемдәр.*

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә, шуны дөрөҫләй:*

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Шуны мөнәсәбәт һүҙен асыҡлап тултырыусы эйәрсән һөйләм менән баш һөйләм араһында ике нөктә ҡуйыла.*

*Күңелдәрҙең ауыр болоттары*

*Был ҡанунға һыйып йәшәмәй:*

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

Абстракт мәғәнәле хәбәр менән уның мәғәнәһен асыҡлаусы хәбәрҙәр араһында ҡуйылған.

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда***

*киң урам да һиңә тар бит ул.*

*Уйнай гармун…*

***Гармун моңона*** *ла*

*елкенмәгән йөрәк бар бит ул* (Рафаэль Сафин).

Гармун уйнағанда- эйәрсән ваҡыт һөйләм.

Гармун моңона- тултырыусы.